Så skal det være slut med at handle i Elgiganten, selvom jeg efterhånden har postet mange penge i den forretning!

Jeg købte mig en LG G3, og glædede mig til at komme hjem og komme i gang med den. 
Til min store skræk kunne den ikke læse mit simkort, så jeg prøver min kammerats (som har samme telefon), og det virker heller ikke.
 
Jeg kører selvfølgelig tilbage til Elgiganten og henvender mig ved sælgeren, som laver en grundig eksamination af simkort læseren – og må konstatere at den aller inderste læsepal på læseren er totalforsvundet. (Ifølge sælgeren er det mig der har knækket den og fjernet den for at slette mine spor, for Elgiganten leverer aldrig et mangelfuldt produkt).

Sælgeren fortæller mig at LG ikke yder garanti over for Elgiganten på deres simkort læsere, og at Elgiganten naturligvis ikke ønsker at gøre det samme over for deres kunder, da det ville være til økonomisk ulempe for Elgiganten – derfor skal telefonen til reparation på min egen betaling.  
Jeg har læst LG’s garantiforbehold der medfølger telefonen, og må afkræfte at dette passer – og reklamationsretten skal Elgiganten under alle omstændigheder yde. 

Sælgeren tilbyder at aflevere telefonen til reparation for mig, men jeg ønsker at tale med en anden medarbejder, og takker nej – og går ned i reklamationsafdelingen selv. 

Hernede bliver jeg naturligvis mødt af en medarbejder der har mere forstand på reklamationer (en såkaldt "knowhow" medarbejder), som spørger lidt ind til om jeg måtte have brugt et hjemmeklippet simkort, simkort adapter eller lignende, som kunne forklare problemet - hvilket jeg kan afkræfte.
Konklusionen falder således bare tilbage på at jeg så har fejlmonteret simkortet (jeg har en teknisk videregående uddannelse). 

Elgiganten tilbyder gerne at tage min telefon ind til undersøgelse (da Elgiganten bærer bevisbyrden, og har undersøgelsesret) en sådan undersøgelse koster 500kr. 
I samme øjeblik medarbejderen oplyser mig dette kigger han hen imod dankort automaten, og gør klar til at modtage flere af mine penge, naturligvis imod min accept. 
Jeg bliver oplyst at uanset udfaldet på denne undersøgelse, kan gebyret på 500kr ikke refunderes (modstrider hvad der står på Elgigantens hjemmeside, samt i købeloven)

Elgiganten medarbejderen kan i øvrigt ikke informere hvad en sådan reparation koster på deres værksted, og har ikke umiddelbart tænkt sig at lave en forespørgsel (så jeg må vel bare skrive en blanco og krydse fingre).

Når Elgiganten bærer bevisbyrden, ved jeg ikke hvordan de vil bevise at jeg har ødelagt simkort læseren, men efterhånden er jeg rimelig sikker på hvad konklusionen af ”undersøgelsen” hos deres egen reparatør bliver. 

Hvis det viser sig at palerne rent faktisk ikke manglede, men at det er mig der har knækket dem, vil jeg mene at det stadig er en reklamation, da en telefons simkort læser skal kunne holde til at man sætter et simkort i den i mine øjne? 

Jeg takker nej til at køre mit dankort igennem, og går hjem for at tænke over tingene.
__________________________________________
Hos Elgiganten kundesupport (efter jeg kom igennem efter 4 forsøg og utrolig lang ventetid) kunne medarbejderen konstatere at medarbejderen på Elgiganten Amagerbrogade havde oprettet en log på Elgigantens fællesnetværk hvor han beskriver at han har afvist at der er garanti på simkortlæseren fordi jeg har ødelagt den.
Medarbejderen i telefonen kan naturligvis ikke gøre andet end at stole på sin kollega, og er ikke til meget hjælp (forståeligt)
___________________________________________
Jeg beslutter mig for at indlevere min telefon til Elgiganten alligevel, da garantien ihvertfald 100% vil frafalde hvis jeg vælger et andet værksted. 

Dette bliver hos Elgiganten Fields, da jeg af princip aldrig sætter ben i Amagerbrogades filial igen. 
Jeg kommer lige i rykketiden, så der er vanvittig kø, og da det endelig bliver min tur kan jeg godt mærke at medarbejderen føler sig presset, og han begynder straks at gøre papirerne klar til at sende min telefon til reparation.
Jeg vælger alligevel at tage bagcoveret af telefonen for at vise ham simkortlæseren, og han kan da aldeles ikke se hvorfor den er blevet afvist.
Mens han skriver papirerne, spørger jeg lidt ind til om de har tænkt sig at skifte simkort læseren, da den sidder loddet direkte på telefonens hovedprint, og jeg absolut ikke ville kunne lide den ide. 
Denne medarbejder i Fields, har SELVFØLGELIG ikke tænkt sig at opkræve mig 500kr for at undersøge telefonen, og endda heller ikke i depositum.
Jeg fortæller også min historie til medarbejderen, og til sidst smider han alt hvad han har i hænderne og siger: "ved du hvad.. øjeblik" 
Efter at have talt med sin chef, og efter at hans chef også har konstateret at telefonen absolut ikke er blevet behandlet uhensigtsmæssigt, vælger han at tage telefonen retur, og jeg får en ny.. 

Som garantibehandler i autobranchen har jeg aldrig hørt om en virksomhed der prøver at dreje sig uden om garantiansvar og købeloven på den måde, og hvis ikke man kender sine rettigheder, kender købeloven, er viljestærk og utrolig tålmodig vil jeg ikke anbefale Elgiganten, og aldeles ikke Amagerbrogade afdelingen.